Camil Petrescu

Camil Petrescu (1894–1957) var en rumensk dramatiker, romanforfatter og filosof.

Da begge foreldrene døde tidlig, ble Camil Petrescu oppdratt av en slektning. Han gikk på skolen i Obor; senere fortsatte han å studere ved Colegiul «Sfântul Sava» og gymnaset «Gheorghe Lazăr» i București. Siden han var fattig, måtte han arbeide for å forsørge seg, og begynte først å studere filosofi ved Universitetet i București i 1913, da han var 29 år gammel. I 1914 debuterte han i tidsskriftet Facla med artikkelen Femeile și fetele de azi («Dagens kvinner og piker»), under pseudonymet Raul D.

I 1916 ble han innkalt til krigstjeneste i 1. verdenskrig, hvor han ble såret to ganger (og var så å si døv resten av livet), og ble til slutt tatt til fange av østerrikerne. Han ble holdt i fangeleirer i Sapronyek (Ungarn) og Plan (Böhmen). Han ble frigitt i 1918, og beskrev krigserfaringene sine i romanen Ultima noapte de dragoste, întâia noapte de război («Den siste kjærlighetsnatt, den første krigsnatt») (1930). 

I 1933 skrev han romanen Patul lui Procrust («Procrustes' seng»). Den ble oversatt til norsk av Steinar Lone i 2006. Romanens handling foregår i slutten av 1920-årene og er en beretning om kjærlighet og erotikk blant bohemer og korrupte samfunnstopper. Petrescu var påvirket av Marcel Proust. Boka ble filmatisert i 2002 i Moldova.

I løpet av sitt liv var Petrescu også lærer i Timișoara og direktør for Nasjonalteatret i București. Han var medlem av Det rumenske akademi fra 1948.

Han var venner med den rumensk-jødiske forfatteren Mihail Sebastian, noe som ikke hindret ham fra å være til tider anti-semitt.http://www.newcriterion.com/articles.cfm/sebastian-applebaum-2236http://www.novelguide.com/a/discover/rghl_01/rghl_01_00383.html

Han døde av en hjertesykdom.

 Familie 
Han giftet seg med den trettitre år yngre skuespillerinnen Eugenia Marian i 1947; de skilte seg etter en stund, men fortsatte å bo i samme hus. De hadde to sønner, Camil Aurelian og Octavian, som begge hoppet av til Vesten i 1969, først til Sverige, deretter via Vest-Tyskland til USA. Der var de musikkjournalister for Radio Free Europe. Moren deres emigrerte også til USA i 1970-årene sammen med sin nye ektemann og deres felles sønn.

 Verker 
 Versuri. Ideea. Ciclul morții (1923)
 Ultima noapte de dragoste, întâia noapte de război (Den siste kjærlighetsnatt, den første krigsnatt (1930)
 Transcedentalia (1931)
 Patul lui Procust ( 1933), norsk Procrustes' seng
 Un om între oameni (Et menneske blant mennesker) (1953–1957, ufullendt)
 Teze și antiteze (Teser og antiteser) (1936)
 Modalitatea estetică a teatrului  (Teaterkunstens estetiske modalitet) (1937)
 Husserl – cu o introducere în filozofia fenomenologică (1938)
 Turnul de fildeș (Elfenbentårnet) (1950)
 Doctrina substanței (Vesentlighetens doktrin) (1988)

 Referanser 

 Eksterne lenker 
 Anmeldelse av Procrustes' seng i Aftenposten.
 På sporet av bortkastet kjærlighet - Anmeldelse i Dag og Tid

Kategori:Rumenske dramatikere
Kategori:Rumenske filosofer
Kategori:Rumenske romanforfattere
Kategori:Rumenskspråklige forfattere
Kategori:Personer fra București
Kategori:Medlem av Det rumenske akademi